|  |  |
| --- | --- |
|    | **Šiam straipsniui ar jo daliai reikia daugiau nuorodų į šaltinius.**Jūs galite padėti Vikipedijai įrašydami tinkamas išnašas ar nuorodas į šaltinius. |

|  |
| --- |
|  |
|
|
| Asociacija |
| *Koninklijke Nederlandse Voetbalbond* |
| FIFA reitingas |
| 10 Pastovu (2022-03-31) |
| Treneris |
| Nyderlandai Louis van Gaal |
| Daugiausiai įvarčių įmušė |
| Robin van Persie (50) |
| Daugiausia rungtynių žaidė |
| Edvinas van der Saras (130) |
| 

|  |  |
| --- | --- |
| 




**Apranga namuose**
 | 




**Apranga svečiuose**
 |

 |
| Pirmosios rungtynės |
| Belgija Belgija 1:4 Nyderlandai Nyderlandai (Antverpenas; 1905 m. balandžio 30 d.) |
| Pergalė didžiausiu skirtumu |
| Nyderlandai Nyderlandai 11:0 San Marinas San Marinas (Eindhovenas; 2011 m. rugsėjo 2 d.) |
| Pralaimėjimas didžiausiu skirtumu |
| Nyderlandai Nyderlandai 2:12 Anglų Mėgėjai Anglija (Haga; 1907 m. balandžio 1 d.) |
| Pasaulio čempionatas |
| *Dalyvauta*: 11 (*Pirmas kartas*: 1934)
*Geriausi rezultatai*:  2 vieta, 1974, 1978, 2010 |
| Europos čempionatas |
| *Dalyvauta*: 9 (*Pirmas kartas*: 1976)
*Geriausi rezultatai*:  Čempionai, 1988 |

**Nyderlandų vyrų futbolo rinktinė** (ol. *Het Nederlands Elftal*) – futbolo komanda, tarptautinėse varžybose atstovaujanti Nyderlandų Karalystei yra kontroliuojama Nyderlandų futbolo asociacijos (ol. – *Koninklijke Nederlandse Voetbalbond*), dažniausiai tiesiog trumpai vadinama Olandijos rinktine. Ši komanda laimėjo 1988 m. Europos futbolo čempionatą ir tris kartus (1974, 1978 ir 2010 m.) žaidė Pasaulio futbolo čempionato finale, kuriuose pralaimėjo atitinkamai Vakarų Vokietijos, Argentinos ir Ispanijos rinktinėms. Komanda pasižymi savitu žaidimo stiliumi: geru kamuolio valdymu, tiksliais perdavimais, atakuojančiu žaidimu, kuris tęsia aštuntame dešimtmetyje sukurto totalinio futbolo tradicijas. Dėl oranžinės marškinėlių spalvos, Olandijos futbolininkai yra vadinami „Oranžiniais" (ol. – *Oranje*), o dėl daugybės tikslių perdavimų ir nuolatinio varžovų spaudimo komanda dar yra vadinama „Prisukamu apelsinu" (ši pravardė buvo labai populiari 8-ajame dešimtmetyje), „Skrajojančiais olandais" arba „Oranžine audra".

Istorija
--------

Olandijos rinktinė prieš pirmąsias tarptautines rungtynes
Iki XX amžiaus 8-ojo dešimtmečio Olandijos rinktinė futbolo pasaulyje niekuo nepasižymėjo. Pirmąsias oficialias rungtynes olandai sužaidė 1905 m. su kaimynine Belgija (laimėjo rezultatu 4:1). Prieš Antrąjį pasaulinį karą olandai sudalyvavo 1934 m. ir 1938 m. pasaulio futbolo čempionatuose, tačiau abu sykius iškrito jau po pirmųjų varžybų (tuo metu pasaulio futbolo čempionatai vyko atkrintamųjų varžybų sistema). Po Antrojo pasaulinio karo olandai kurį laiką net nebandė dalyvauti aukščiausio lygio futbolo turnyruose. Teigiamą impulsą Nyderlandų futbolui suteikė profesionalios futbolo lygos įkūrimas 1956 m. – olandų rezultatai pradėjo gerėti tiek rinktinių, tiek ir klubinėse varžybose. Nepaisant to, iki pat 1974 m. Olandijos rinktinė nesugebėjo įveikti atrankos varžybų į jokį prestižinį turnyrą.

### Totalinis futbolas (1974–1980)

Olandijos futbolas pakilo į pasaulio elitą 8-ajame dešimtmetyje, kai „oranžiniai" du kartus paeiliui pateko į Pasaulio futbolo čempionato finalus. Pakilimas yra sietinas su trenerio Rinuso Michelso ir žaidėjo Johano Cruijffo vardais. Jie pakeitė olandų žaidimą ir „oranžinių" propaguotas totalinis futbolas užkariavo futbolo aikštes ir žiūrovų širdis.

1974 m. J. Cruijffo vedami olandai, laimėjo kovas savo grupėje, antrajame grupių etape nugalėjo Brazilijos ir Argentinos rinktines ir finale susitiko su Vakarų Vokietijos rinktine. Finalo rungtynėse „oranžinių" jėgą pademonstravo jau pirma ataka: pradėję žaidimą iš aikštės vidurio, olandai atliko keliasdešimt tikslių perdavimų vienas kitam ir į baudos aikštelę įsiveržęs J. Cruijffas buvo pargriautas vokiečių gynėjo, 11 metrų baudinį realizavo Johanas Neeskensas ir 2 minutę olandai jau pirmavo, o pirmasis vokietis palietęs kamuolį šiose rungtynėse buvo vartininkas Seppas Maieris, kuris išėmė jį iš savo vartų tinklo. Visgi vėliau vokiečiai įmušė du įvarčius ir olandai pralaimėjo rezultatu 1:2. Nepaisant to, tai buvo naujas puslapis Nyderlandų futbolo istorijoje.

J. Cruijffas
Didelės viltys Olandijoje buvo siejamos su 1976 m. Europos čempionatu. Olandai įveikė atranką ir pateko į finalinį etapą Jugoslavijoje (jame tuo metu žaidė tik 4 komandos), tačiau jau pusfinalyje vidinių nesutarimų draskoma komanda pralaimėjo būsimiems čempionams čekoslovakams.

Olandai vėl pasiekė pasaulio čempionato finalą 1978 m. Šiame čempionate jie rungtyniavo be J. Cruijffo, tačiau komandoje buvo tokie žaidėjai kaip J. Neeskensas, Ruudas Krolas, Robas Rensenbrinkas, Johnny Repas, broliai René ir Willy van de Kerkhofai. Šįkart olandai nelabai sėkmingai sužaidė grupės rungtynėse, kur liko tik antri, tačiau antrame etape nugalėjo austrus ir italus, bei sužaidė lygiosiomis su vokiečiais ir pateko į finalą. Jame „oranžiniai" po dviejų per pratęsimą praleistų įvarčių 1:3 pralaimėjo Argentinai.

1980 m. Europos čempionatas buvo paskutinis elitinis turnyras, į kurį pavyko prasimušti totalinio futbolo kartai. Tais metais turnyre dalyvavo aštuonios komandos (2 grupės po 4 komandas, vėliau žaidžiami pusfinaliai ir finalai). Olandai savo grupėje nugalėjo graikus, sužaidė lygiosiomis su čekoslovakais ir pralaimėjo vokiečiams bei pasitraukė jau po grupės turnyro.

Po šio turnyro iš rinktinės pasitraukė svarbiausi totalinio futbolo kartos žaidėjai, o deramos pamainos jiems neatsirado – Olandijos rinktinė nesugebėjo prasimušti į 1982 m. ir 1986 m. pasaulio čempionatus bei į 1984 m. Europos čempionatą.

### „Skrajojančių olandų trio" ir Europos čempionų titulas (1988–1992)

Prieš 1988 m. Europos čempionatą komandai vadovauti grįžo R. Michelsas, o „oranžinių" pagrindą sudarė „skrajojančių olandų trio" – Marco van Bastenas, Ruudas Gullitas ir Frankas Rijkaardas. Po pralaimėjimo pirmajame mače prieš Sovietų Sąjungos komandą, olandai nugalėjo anglus bei airius ir pateko į pusfinalį. Jame „oranžiniai" įveikė vokiečius ir atkeršijo jiems už 1974 m. pralaimėjimą. Šios rungtynės išsiskyrė emocijų gausa ir incidentu po rungtynių, kai Ronaldas Koemanas norėdamas paerzinti vokiečių sirgalius imitavo, jog šluostosi užpakalį su vokiečių rinktinės marškinėliais. Vėliau R. Koemanas atsiprašinėjo ir gailėjosi dėl šio savo poelgio. Finale „oranžiniai" po R. Gullito ir M. van Basteno įvarčių 2:0 nugalėjo Sovietų Sąjungą ir pirmą kartą tapo Europos čempionais. Beje, M. van Basteno įvartis į Sovietų Sąjungos vartus daugelio futbolo ekspertų ir mėgėjų iki dabar vadinamas vienu gražiausiu iš visų Europos čempionatuose įmuštų įvarčių.

Nors olandai tikėjosi, jog „skrajojančių olandų trio" pradės pergalingą dinastiją, tačiau taip neatsitiko. 1990 m. pasaulio čempionate M. van Bastenas buvo prastos sportinės formos, o R. Gullitas neatsigavęs po traumos, komandą draskė vidiniai nesutarimai ir „oranžiniai" jau aštuntfinalyje pralaimėjo savo amžiniems priešininkams vokiečiams ir pasitraukė iš turnyro. Mačas su vokiečiais vėlgi išsiskyrė nemaloniu incidentu, kuomet F. Rijkaardas apsispjaudė su vokiečių puolėju Rudi Voelleriu ir abu žaidėjai buvo pašalinti iš aikštės.

1992 m. olandai pasiekė Europos čempionato pusfinalį, tačiau jame po baudinių serijos nusileido čempionato atradimui – vėliau čempionais tapusiems Danijos futbolininkams. Šis turnyras žymėjo kartų kaitą „oranžinių" gretose: tai buvo paskutinis elitinis turnyras M. van Bastenui, R. Gullitui bei treneriui R. Michelsui ir pirmasis, kuriame rungtyniavo 10-ojo dešimtmečio „oranžinių" žvaigždė – Dennisas Bergkampas.

### *Ajax`95* karta ir 10-ojo dešimtmečio Olandijos rinktinė (1994–2004)

1994 m. pasaulio čempionate Olandijos rinktinė buvo gerokai pasikeitusi ir treniruojama Dicko Advokaato bei vedama pirmyn D. Bergkampo, kuris šiame čempionate tapo rezultatyviausiu komandos žaidėju (3 įvarčiai), pasiekė ketvirtfinalį. Šiame etape, įtemptame ir gražiame mače, kuris tapo pasaulio čempionatų klasika, olandai susikovė su brazilais: pastarieji pirmavo 2:0, bet olandai sugebėjo atsitiesti ir išlyginti rezultatą, visgi paskutinį žodį tarė brazilų veteranas Branco, kuris įmušė lemiamą baudos smūgį ir padovanojo Brazilijai pergalę 3:2.

1996 m. Europos čempionatas galutinai užbaigė „skrajojančių olandų trio" epochą, nes rinktinėje jau nebežaidė ir F. Rijkaardas. Atjaunėjusios „oranžinių" komandos pagrindą sudarė žaidėjai, kurie 1995 m. su Amsterdamo *Ajax* kiek netikėtai laimėjo UEFA Čempionų lygos turnyrą (Edwinas van der Saras, broliai Frankas ir Ronaldas de Boerai, Edgaras Davidsas, Patrickas Kluivertas, Clarence’as Seedorfas) bei buvę šio klubo auklėtiniai D. Bergkampas, Aronas Winteris. Dėl šios priežasties visa ši Olandijos rinktinės karta kartais yra vadinama *Ajax`95*, nors, be abejonės, rinktinėje žaidė ir kitų klubų atstovai. Čempionate olandai pasirodė neįspūdingai ir ketvirtfinalyje po baudinių serijos buvo eliminuoti Prancūzijos rinktinės.

1998 m. pasaulio čempionate olandai turėjo nemažai žvaigždžių – „oranžinių" gretose žibėjo tokie žaidėjai kaip broliai de Boerai, D. Bergkampas, P. Kluivertas, Phillipas Cocu, E. Davidsas, Marcas Overmarsas, Jaapas Stamas. Olandai gana sunkiai įveikė grupės etapą, aštuntfinalyje tik po paskutinėmis minutėmis E. Davidso pelnyto įvarčio palaužė Jugoslaviją ir ketvirtfinalyje susigrūmė su Argentina. Šiame mače, esant lygiam rezultatui, 89 minutę D. Bergkampas įmušė vieną iš gražiausių ir reikšmingiausių olandų įvarčių pasaulio futbolo čempionatų istorijoje: jis vienu lietimu susistabdė ilgą (beveik 60 m.) F. de Boero perdavimą, antru lietimu suklaidino argentiniečių gynėją Roberto Ayalą ir trečiu lietimu pasiuntė neatremiamą smūgį į tolimąjį vartų kampą, taip atkeršydamas Argentinai už 1978 m. finalą ir pasiųsdamas visą Olandiją į ekstazę. Tačiau pusfinalyje vienas svarbiausių olandų žaidėjų M. Overmarsas negalėjo žaisti dėl traumos ir „oranžiniams" kelia link pasaulio čempionų vardų kaip ir prieš ketverius metus užkirto Brazilija, šįkart įveikdama juos po baudinių serijos. Po šio pralaimėjimo neatsigavę olandai pralaimėjo Kroatijai ir mačą dėl trečiosios vietos. Po šio turnyro atsistatydino rinktinės treneris Guusas Hiddinkas, kuris buvo pakeistas buvusiu ilgamečiu rinktinės žaidėju F. Rijkaardu.

Šios olandų žaidėjų kartos „gulbės giesme" turėjo tapti 2000 m. Europos čempionatas, kuris vyko Olandijoje ir Belgijoje, taigi „oranžiniai" žaidė namuose ir buvo laikomi vienais iš turnyro favoritų. Olandijos rinktinė galingai pradėjo čempionatą ir grupėje pasiekė visas tris pergales, tarp jų ir prieš tuometinius pasaulio čempionus prancūzus. Ketvirtfinalyje olandai tiesiog nepadoriai 6:1 sutriuškino Jugoslaviją, o P. Kluivertas pelnė hat-trick‘ą. Pusfinalyje „oranžiniai" susikovė su Italija ir neįveikė jos, nors jau pirmame kėlinyje vienas italas buvo pašalintas iš aikštės, o per rungtynes į italų vartus buvo skirti net du 11 m. baudiniai (nei F. de Boeras, nei P. Kluivertas pasižymėti nesugebėjo); per baudinių seriją ir toliau užtikrintai žaidė italų vartininkas Francesco Toldo ir „oranžiniai" buvo priversti pripažinti varžovų pranašumą. Po šio turnyro iš komandos pasitraukė jos simbolis D. Bergkampas ir po skaudžios nesėkmės daug kritikos sulaukęs treneris F. Rijkaardas.

Rinktinės treneriu tapo Louisas van Gaalas, kuris buvo čempioniškojo 1995 m. *Ajax* treneris ir puikiai pažinojo pagrindinius rinktinės žaidėjus, tačiau netikėtai olandai nesugebėjo prasimušti į 2002 m. pasaulio čempionatą. Komandos gelbėti grįžo D. Advokaatas ir jo vadovaujama rinktinė pateko į 2004 m. Europos čempionatą, kuris daugeliui rinktinės veteranų tapo paskutiniu aukšto lygio turnyru. Jame „oranžiniai" sužaidė neįspūdingai: pergalė prieš latvius, lygiosios su vokiečiais bei pralaimėjimas Čekijai leido olandams išsikapstyti iš grupės. Ketvirtfinalyje po baudinių įveikę švedus, olandai pasiekė pusfinalį ir jame pralaimėjo Portugalijai.

### „Oranžinė revoliucija" bei dabartinė Olandijos rinktinė (2006 m. –)

Po *Euro 2004* turnyro Olandijos rinktinėje įvyko dideli pokyčiai, kurie buvo pavadinti „Oranžine revoliucija". Iš rinktinės pasitraukė arba į ją daugiau nebebuvo kviečiami beveik visi pagrindiniai *Ajax`95* kartos atstovai (broliai de Boerai, E. Davidsas, P. Kluivertas, M. Overmarsas, Michaelis Reizigeris, C. Seedorfas, J. Stamas). *Oranje* treneriu tapęs buvęs legendinis futbolininkas M. van Bastenas subūrė beveik visiškai naują ir jauną komandą, kurios pagrindą sudarė 1983–1984 m. gimę futbolininkai: prie kelių likusių veteranų (Giovanni van Bronckhorsto, P. Cocu, Ruudo van Nistelrooyaus, E. van der Saro) prisijungė Johnas Heitinga, Klaas–Janas Huntelaaras, Nigelas de Jongas, Dirkas Kuytas, Robinas van Persie, Arjenas Robbenas, Wesley Sneijderis, Rafaelis van der Vaartas.

Taip pat M. van Bastenas ėmė keisti ir komandos žaidimą: jis pasirinko atsargesnę taktinę schemą 4-2-3-1 su vienu puolėju atakos smaigalyje ir trimis jam padedančiais atakuojančiais saugais bei ėmė diegti drausmingesnį ir labiau gynybą akcentuojantį futbolo stilių. Olandijos rinktinės žaidimas tapo ne toks gražus, kas nuvylė nemažai „totalinio futbolo" gerbėjų, tačiau efektyvesnis – „oranžiniai" užtikrintai įveikė atranką į 2006 m. pasaulio futbolo čempionatą per 12 rungtynių iškovodami 10 pergalių ir praleisdami tik 3 įvarčius į savo vartus. Pačiame turnyre jauna olandų komanda nugalėjo Dramblio Kaulo Krantą bei Serbiją ir Juodkalniją, sužaidė lygiosiomis su Argentina ir pateko į aštuntfinalį. Jame po skandalingo mačo, kuriame teisėjas parodė net 16 geltonų kortelių ir pašalino iš aikštės po du abiejų komandų futbolininkus, olandai pralaimėjo portugalams.

Nepaisant kritikos dėl žaidėjų pasirinkimo ir taktikos, M. van Bastenas liko treniruoti komandos iki 2008 m. Europos čempionato. Šįkart olandai nelabai įtikinamai, bet visgi įveikė atrankos varžybas (liko grupėje antri po Rumunijos ir tik tašku aplenkė trečioje vietoje likusius bulgarus), o ištraukus čempionato burtus, papuolė į „mirtininkų grupę" su tais pačiais rumunais bei 2006 m. pasaulio čempionato finalininkais italais ir prancūzais. Būtent grupės etape „oranžiniai" pademonstravo savo jėgą ir iškovojo tris užtikrintas pergales: 3:0 sutriuškino italus, 4:1 – prancūzus ir 2:0 nugalėjo rumunus. Po galingos pradžios olandai buvo imti vadinti turnyro favoritais, tačiau ketvirtfinalyje jie po pratęsimo pralaimėjo Rusijos rinktinei. Ironiška, tačiau prie tėvynainių nesėkmės labai prisidėjo olandas – Rusijos rinktinę treniravęs Guusas Hidinkas. Po šio čempionato oranžinius marškinėlius visam laikui nusivilko E. van der Saras ir R. van Nistelrooyus, o iš trenerio pareigų pasitraukė M. van Bastenas.

Nyderlandų rinktinė 2011 m.
Komandos vairą perėmė buvęs Roterdamo „Feyenoord" treneris Bertas van Marwijkas, kuris pratęsė M. van Basteno pradėtą „revoliuciją". Jis nekeitė žaidimo taktikos, rėmėsi tais pačiais, per ketverius M. van Basteno darbo metus patirties įgavusiais ir tarpusavyje susižaidusiais, žaidėjais (didesni pasikeitimai buvo tik vartuose E. van der Sarą pakeitęs Maartenas Stekelenburgas ir dešiniojo gynėjo pozicijoje įsitvirtinęs *Ajax* auklėtinis Gregory van der Wielas) ir tai atnešė sėkmę. Nyderlandai nepriekaištingai sužaidė atrankos į 2010 m. pasaulio futbolo čempionatą ciklą, o pačiame čempionate iškovojo šešias pergales iš eilės (grupės varžybose 2:0 įveikti danai, 1:0 – japonai ir 2:1 – Kamerūnas; aštuntfinalyje 2:1 įveikta Slovakija; ketvirtfinalyje tokiu pačiu rezultatu nugalėti favoritai brazilai; pusfinalyje 3:2 palaužtas Urugvajus) ir pateko į čempionato finalą, kuriame susigrūmė su Ispanijos rinktine. Pagrindinis finalo rungtynių laikas baigėsi rezultatu 0:0, nors pergalę išplėšti galėjo abi komandos, o A. Robbenas neišnaudojo puikaus šanso, kuomet buvo iššokęs vienas prieš ispanų vartininką Ikerą Casillasą, pratęsimo metu olandai liko dešimtyje, nes už antrą geltoną kortelę iš aikštės buvo pašalintas J. Heitinga, o 116-ą minutę taiklus Andreso Iniestos smūgis lėmė pergalę ispanams. Šis pralaimėjimas nutraukė ir įspūdingą Olandijos rinktinės 25 nepralaimėtų rungtynių (20 pergalių ir 5 lygiosios) seriją. Pasaulio čempionato finalas taip pat buvo paskutinės G. van Bronckhorsto rungtynės Nyderlandų rinktinėje.

Po sėkmingo pasirodymo pasaulio čempionate (nepaisant kritikos dėl grubaus ir negražaus žaidimo finalo rungtynėse), Nyderlanduose buvo laukiama sėkmingo pasirodymo 2012 m. Europos čempionate. Olandai lengvai įveikė atrankos varžybas ir vieningai buvo laikomi vienais iš pagrindinių pretendentų į čempionų titulą, tačiau čempionatas „oranžiniams" susiklostė tragiškai. Jau grupių etape olandai pralaimėjo visas trejas rungtynes ir iškrito iš turnyro nepelnę nė taško ir pasiekę patį blogiausią rezultatą per visą *Oranje* dalyvavimo Europos čempionatuose istoriją. Po šios nesėkmės iš savo posto atsistatydino treneris B. van Marvijkas.

2014 m. pasaulio čempionatui Nyderlandų rinktinę ruošti buvo paskirtas L. van Gaalas, kuris ėmėsi permainų – reguliariais starto sudėties žaidėjais tapo Nyderlandų čempionate žaidę jauni futbolininkai:
Jasperas Cillessenas, Daley Blindas, Stefanas de Vrijas, Bruno Martinsas Indi, Georginio Wijnaldumas, Memphis Depay. Nepaisant lengvai įveiktos atrankos, iš atjaunėjusios olandų komandos čempionate nebuvo daug tikimasi, tačiau jau pirmose rungtynėse Oranje pateikė malonų netikėtumą ir skambiai – 5:1 – atkeršijo ispanams už pralaimėjimą 2010 m. pasaulio čempionato finale. Įsibėgėjusi Olandija buvo sustabdyta tik pusfinalyje, kai po baudinių serijos nusileido Argentinai, o čempionatą baigė dar viena gražia pergale – bronziniame finale 3:0 įveikė Braziliją. Šiame turnyre olandai užfiksavo ir keletą unikalių pasiekimų: *Oranje* pirmą kartą savo istorijoje baigė aukščiausio lygio turnyrą nė karto nepralaimėjusi (pralaimėjimas po baudinių oficialioje FIFA statistikoje yra laikomas lygiosiomis) bei tapo pirmąja komanda pasaulio čempionatų istorijoje per vieną turnyrą išleidusi į aikštę visus (23) čempionatui užregistruotus žaidėjus. Turnyrui pasibaigus iš trenerio pareigų pasitraukė daug pagyrų sulaukęs L. van Gaalas ir prie rinktinės vairo sugrįžo G. Hiddinkas.

Rinktinės apranga
-----------------

Nyderlandų rinktinės fanai, apsivilkę tradicinės oranžinės spalvos atributika 2006 m. Vokietijoje
Nyderlandų rinktinės pagrindinė apranga – oranžinės spalvos marškinėliai, baltos kelnaitės ir oranžinės kojinės, nors kartais rinktinė rungtyniauja ir vien oranžinės spalvos uniforma (ir marškinėliai, ir kelnaitės, ir kojinės oranžinės spalvos). Oranžinė spalva yra išskirtinis Nyderlandų rinktinės bruožas – tokios spalvos aprangos neturi nė viena kita Europos rinktinė. Apskritai, oranžinė yra karališkosios Nyderlandų šeimos (Oraniečių dinastijos) spalva ir tuo pačiu nacionalinė Nyderlandų valstybės spalva, ji buvo ir senojoje Nyderlandų vėliavoje (jos spalvos buvo oranžinė-balta-žydra), kuri iki šiol yra populiari Nyderlanduose ir žmonių dažnai iškeliama per valstybines šventes ar kitomis progomis.

Dabartinė Olandijos rinktinės išvykų apranga yra balti marškinėliai, baltos (arba kartais oranžinės) kelnaitės ir baltos kojinės.

Olandijos rinktinės aprangos gamintojas nuo 1996 m. yra Nike koncernas. KNVB ir Nike partnerystės susitarimas numato, jog Nike gamins „oranžinių" aprangas bent iki 2026 metų.

Komandos rezultatai aukščiausio lygio turnyruose
------------------------------------------------

### FIFA Pasaulio čempionatai


|  |  |  |
| --- | --- | --- |
| * 1930 – *nedalyvavo atrankoje*
* 1934 – I etapas (galutinė 9 vieta)
* 1938 – I etapas (14 vieta)
* 1950 – *nedalyvavo atrankoje*
* 1954 – *nedalyvavo atrankoje*
* 1958 – *neįveikė atrankos*
* 1962 – *neįveikė atrankos*
 | * 1966 – *neįveikė atrankos*
* 1970 – *neįveikė atrankos*
* 1974 –  **2 vieta**
* 1978 –  **2 vieta**
* 1982 – *neįveikė atrankos*
* 1986 – *neįveikė atrankos*
* 1990 – aštuntfinalis (15 vieta)
 | * 1994 – ketvirtfinalis (7 vieta)
* 1998 – 4 vieta
* 2002 – *neįveikė atrankos*
* 2006 – aštuntfinalis (11 vieta)
* 2010 –  **2 vieta**
* 2014 –  3 vieta
* 2018 – *neįveikė atrankos*
* 2022 – ketvirtfinalis
 |

### UEFA Europos čempionatai


|  |  |  |
| --- | --- | --- |
| * 1960 – *nedalyvavo atrankoje*
* 1964 – *neįveikė atrankos*
* 1968 – *neįveikė atrankos*
* 1972 – *neįveikė atrankos*
* 1976 – pusfinalis
 | * 1980 – I etapas
* 1984 – *neįveikė atrankos*
* 1988 –  **Čempionai**
* 1992 – pusfinalis
* 1996 – ketvirtfinalis
 | * 2000 – pusfinalis
* 2004 – pusfinalis
* 2008 – ketvirtfinalis
* 2012 – I etapas
* 2016 – *neįveikė atrankos*
* 2020 – aštuntfinalis
 |

Žaidėjai ir treneriai
---------------------

### Daugiausiai kartų Olandijos rinktinei atstovavę žaidėjai

**Paryškintu šriftu** išskirti profesionalo karjerą tebetęsiantys žaidėjai.

| # | Žaidėjas | Karjera | Sužaistos varžybos | Įvarčiai |
| --- | --- | --- | --- | --- |
| 1. | Edwin van der Sar | 1995–2008 | 130 | 0 |
| 2. | **Wesley Sneijder** | 2003– | 115 | 28 |
| 3. | Frank de Boer | 1990–2004 | 112 | 13 |
| 4. | **Rafael van der Vaart** | 2001– | 109 | 25 |
| 5. | Giovanni van Bronckhorst | 1996–2010 | 106 | 6 |
| 6. | **Dirk Kuyt** | 2004–2014 | 104 | 24 |
| 7. | Philip Cocu | 1996–2006 | 101 | 10 |
| 8. | **Robin van Persie** | 2005– | 98 | 49 |
| 9. | Clarence Seedorf | 1994–2008 | 87 | 11 |
| **John Heitinga** | 2004–2013 | 87 | 6 |
|

### Rezultatyviausi visų laikų Olandijos rinktinės žaidėjai

**Paryškintu šriftu** išskirti profesionalo karjerą tebetęsiantys žaidėjai.

| # | Žaidėjas | Karjera | Įvarčiai (Rungtynės) | Įv./rungt. |
| --- | --- | --- | --- | --- |
| 1. | **Robin van Persie** | 2004– | 49 (97) | 0.53 |
| 2. | **Klaas-Jan Huntelaar** | 2006– | 41 (72) | 0.56 |
| 3. | Patrick Kluivert | 1994–2004 | 40 (79) | 0.51 |
| 4. | Dennis Bergkamp | 1990–2000 | 37 (79) | 0.47 |
| 5. | Faas Wilkes | 1946–1961 | 35 (38) | 0.92 |
| Ruud van Nistelrooy | 1998–2011 | 35 (70) | 0.50 |
| 7. | Abe Lenstra | 1940–1959 | 33 (47) | 0.70 |
| Johan Cruijff | 1966–1977 | 33 (48) | 0.69 |
| 9. | Bep Bakhuys | 1928–1937 | 28 (23) | 1.22 |
| **Arjen Robben** | 2003– | 28 (86) | 0.33 |
| **Wesley Sneijder** | 2003– | 28 (114) | 0.26 |
|

|}

### Garsūs praeities žaidėjai

*Sąrašas pagal tai, kada debiutavo Olandijos rinktinėje (skliaustuose debiuto metai):*


|  |  |  |
| --- | --- | --- |
| * Bok de Korver (1905)
* Jan van Breda Kolff (1911)
* Harry Dénis (1919)
* Puck van Heel (1925)
* Wim Anderiesen (1926)
* Bep Bakhuys (1928)
* Leen Vente (1933)
* Kick Smit (1935)
* Abe Lenstra (1940)
* Kees Rijvers (1946)
* Faas Wilkes (1946)
* Roel Wiersma (1954)
* Cor van der Hart (1955)
* Coen Moulijn (1956)
* Sjaak Swart (1960)
* Jan Jongbloed (1962)
* Piet Keizer (1962)
* Rinus Israel (1964)
* Johan Cruijff (1966)
* Willy van der Kuijlen (1966)
* Wim Suurbier (1966)
* Jan van Beveren (1967)
* Wim Jansen (1967)
* Willem van Hanegem (1968)
* Rob Rensenbrink (1968)
* Ruud Krol (1969)
* Johan Neeskens (1970)
* Barry Hulshoff (1971)
 | * Piet Schrijvers (1971)
* Arie Haan (1972)
* René van de Kerkhof (1973)
* Johnny Rep (1973)
* Ruud Geels (1974)
* Willy van de Kerkhof (1974)
* Kees Kist (1975)
* Ernie Brandts (1977)
* Hugo Hovenkamp (1977)
* Tscheu La Ling (1977)
* John Metgod (1978)
* Arnold Mühren (1978)
* Dick Nanninga (1978)
* Piet Wildschut (1978)
* Michel van de Korput (1979)
* Huub Stevens (1979)
* Simon Tahamata (1979)
* Bennie Wijnstekers (1979)
* Hans van Breukelen (1980)
* Ronald Spelbos (1980)
* Ruud Gullit (1981)
* Wim Kieft (1981)
* Frank Rijkaard (1981)
* René van der Gijp (1982)
* Gerald Vanenburg (1982)
* Jan Wouters (1982)
* Marco van Basten (1983)
* Erwin Koeman (1983)
 | * Ronald Koeman (1983)
* Sonny Silooy (1983)
* Adri van Tiggelen (1983)
* Danny Blind (1986)
* John Bosman (1986)
* John van 't Schip (1986)
* Berry van Aerle (1987)
* Aron Winter (1987)
* Bryan Roy (1989)
* Rob Witschge (1989)
* Dennis Bergkamp (1990)
* Frank de Boer (1990)
* Stan Valckx (1990)
* Richard Witschge (1990)
* Wim Jonk (1992)
* Arthur Numan (1992)
* Peter van Vossen (1992)
* Ronald de Boer (1993)
* Marc Overmars (1993)
* Edgar Davids (1994)
* Patrick Kluivert (1994)
* Edwin van der Sar (1995)
* Giovanni van Bronckhorst (1996)
* Philip Cocu (1996)
* Roy Makaay (1996)
* Jaap Stam (1996)
* Ruud van Nistelrooy (1998)
 |

### Komandos treneriai

* Nyderlandai Cees van Hasselt 1905–1908
* Anglija Edgar Chadwick 1908–1913
* Anglija Jimmy Hogan 1910
* Anglija Tom Bradshaw 1913
* Škotija Billy Hunter 1914
* Anglija Jack Reynolds 1919
* Anglija Fred Warburton 1919–1923
* Anglija Jim Waites 1921
* Anglija Bob Glendenning 1923,1925–1940
* Anglija Billy Townley 1924
* Anglija J. E. Bollington 1924
* Vokietija Karel Kaufman 1946,1949,1954–1955
* Anglija Jesse Carver 1947–1948
* Anglija Tom Sneddon 1948
* Nyderlandai Jaap van der Leck 1949–1954
* Austrija Friedrich Donenfeld 1955,1956–1957
* Austrija Max Merkel 1955–1956
* Austrija Heinrich Müller 1956
* Anglija George Hardwick 1957
* Rumunija Elek Schwartz 1957–1964
* Anglija Denis Neville 1964–1966
* Vokietija Georg Kessler 1966–1970
* Čekoslovakija František Fadrhonc 1970–1974
* Nyderlandai Rinus Michels 1974,1984–1985,1986–1988,1990–1992
* Nyderlandai George Knobel 1974–1976
* Nyderlandai Jan Zwartkruis 1976–1977,1978–1981
* Austrija Ernst Happel 1977–1978
* Nyderlandai Rob Baan 1981
* Nyderlandai Kees Rijvers 1981–1984
* Nyderlandai Leo Beenhakker 1985–1986,1990
* Nyderlandai Thijs Libregts 1988–1990
* Nyderlandai Nol de Ruiter 1990
* Nyderlandai Dick Advocaat 1992–1995,2002–2004, 2017
* Nyderlandai Guus Hiddink 1995–1998, 2014–2015
* Nyderlandai Jan Rab 1997
* Nyderlandai Frank Rijkaard 1998–2000
* Nyderlandai Louis van Gaal 2000–2002,2012–2014
* Nyderlandai Marco van Basten 2004–2008
* Nyderlandai Bert van Marwijk 2008–2012
* Nyderlandai Danny Blind 2015–2017
* Nyderlandai Ronald Koeman 2018–2020
* Nyderlandai Frank de Boer 2020–2021
* Nyderlandai Louis van Gaal 2021–

Išnašos
-------

1. ↑  FIFA pasaulio reitingai. FIFA. Nuoroda tikrinta 2022-04-16.

Nuorodos
--------

|  |  |
| --- | --- |
|  | **Vikiteka: Nyderlandų vyrų futbolo rinktinė** – vaizdinė ir garsinė medžiaga  |

* Oficiali svetainė
* RSSSF trenerių archyvas

|  |  |  |  |
| --- | --- | --- | --- |
| 

| Ž • A • REuropos vyrų futbolo rinktinės |
| --- |
|  |
| 
Airija Airija · Albanija Albanija · Andora Andora · Anglija Anglija · Armėnija Armėnija · Austrija Austrija · Azerbaidžanas Azerbaidžanas · Baltarusija Baltarusija · Belgija Belgija · Bosnija ir Hercegovina Bosnija ir Hercegovina · Bulgarija Bulgarija · Čekija Čekija · Danija Danija · Estija Estija · Farerai Farerai · Gibraltaras Gibraltaras · Graikija Graikija · Gruzija Gruzija · Islandija Islandija · Ispanija Ispanija · Italija Italija · Izraelis Izraelis · Juodkalnija Juodkalnija · Kazachstanas Kazachstanas · Kipras Kipras · Kosovas Kosovas · Kroatija Kroatija · Latvija Latvija · Lenkija Lenkija · Lichtenšteinas Lichtenšteinas · Lietuva Lietuva · Liuksemburgas Liuksemburgas · Šiaurės Makedonija Šiaurės Makedonija · Malta Malta · Moldavija Moldavija · Norvegija Norvegija · Nyderlandai Nyderlandai · Portugalija Portugalija · Prancūzija Prancūzija · Rumunija Rumunija · Rusija Rusija · San Marinas San Marinas · Serbija Serbija · Slovakija Slovakija · Slovėnija Slovėnija · Suomija Suomija · Šiaurės Airija Šiaurės Airija · Škotija Škotija · Švedija Švedija · Šveicarija Šveicarija · Turkija Turkija · Ukraina Ukraina · Velsas Velsas · Vengrija Vengrija · Vokietija Vokietija |

 |